作者:高適
標題:東平路中遇大水
內容:天災自古有，昏墊彌今秋。霖霪溢川原，澒洞涵田疇。指途適汶陽，掛席經蘆洲。永望齊魯郊，白雲何悠悠。傍沿鉅野澤，大水縱橫流。蟲蛇擁獨樹，麋鹿奔行舟。稼穡隨波瀾，西成不可求。室居相枕藉，蛙黽聲啾啾。仍憐穴蟻漂，益羨雲禽遊。農夫無倚著，野老生殷憂。聖主當深仁，廟堂運良籌。倉廩終爾給，田租應罷收。我心胡鬱陶，徵旅亦悲愁。縱懷濟時策，誰肯論吾謀。